奉送太古歸舊隱
作者：沈遼
朝代：宋

paragraphs: 前年姚令下陽羡，老夫爲賦銅官山。
飄飄道人今復往，有如孤雲誰可攀。
三尺古琴膝上彈，一杯龍水刀無環。
藥嚢空空何所有，獨抱冲氣參人寰。
人生富貴無金丹，須臾白骨凋朱顔。
何爲愁苦強作樂，逍遥不去烟霞間。
吾昔東遊豈無意，腰下銅章初不關。
至今山水尚可想，斷夢時向荆谿還。
安得此身如白鶴，飛與道人天外閑。
路逢仙友若相問，爲道綠髪今斕斑。